Syrisk general drept i Damaskus
Opprørere i Den frie syriske hær sier de sto bak. Ifølge en ikke navngitt sikkerhetskilde ble generalen drept idet han forlot huset til en venn mandag kveld. Den frie syriske hær skriver på sin Facebook-side at det var de som sto bak drapet. Gruppen skriver også at de i tillegg har drept en etterretningsoffiser i luftvåpenet. General Abdullah Mahmud al-Khalidi var ifølge statskanalen en av Syrias fremste luftfartseksperter. I TV-nyhetene blir angriperne omtalt som terrorister.Et syrisk kampfly gjennomførte tirsdag for første gang et angrep mot et område i hovedstaden Damaskus, opplyser en syrisk eksilgruppe. - Kampflyet slapp fire bomber mot bydelen Jobar øst i Damaskus, opplyser Rami Abdel Rahman, som leder Syrian Observatory for Human Rights, en opposisjonsvennlig gruppe med base i London. Den kraftige lyden av angrepet kunne høres over hele byen, ifølge en journalist fra nyhetsbyrået AFP. Jobar ligger i nærheten av byen Zamalka, som er kontrollert av opprørere. Tirsdag ble det meldt om harde kamper i byen. Fram til nå har regimet kun brukt helikoptre til å gjennomføre luftangrep i deler av Damaskus.
En general i det syriske luftvåpenet er drept nord i Damaskus, ifølge syrisk fjernsyn.